Rusland stuur voorraad na Amerika | Netwerk24
01 April 2020 08:23
’n Militêre vliegtuig met mediese toerusting het Woensdagoggend (Suid-Afrikaanse tyd) vanaf Rusland na Amerika vertrek om die Amerikaners in hul stryd teen die koronavirussiekte (Covid-19) te help.
Dié Russiese vliegtuig word glo ná ’n telefoongesprek tussen pres. Wladimir Poetin van Rusland en pres. Donald Trump na die land gestuur.
Dmitri Peskof, ’n Kremlin-woordvoerder, het Dinsdag bekend gemaak dat Poetin die Amerikaanse president gevra het of die VSA hulp benodig.
Volgens Peskof het Trump glo Poetin se aanbod Maandag in hul oproep aanvaar.
Russia Today het Woensdag omstreeks 05:30 (Suid-Afrikaanse tyd) beeldmateriaal van die vliegtuig met mediese toerusting gedeel, asook hoe dié vliegtuig vir sy vlug na Amerika opstyg.
Rusland se departement van verdediging het Woensdag die vliegtuig se vertrek bevestig.
Beeldmateriaal wat binne die vliegtuig geneem is, wys dat daar honderde bokse met mediese toerusting aan boord is.
Russia Today berig dat Trump egter voortydig aangekondig het dat ’n “baie, baie groot vliegtuig” van Rusland na Amerika op pad is met toerusting nog voordat die owerhede in Moskou dit kon bevestig.
Soos vroeër op Netwerk24 berig is, het Rusland ook mediese toerusting na Italië gestuur. – Reuters
Meer oor: Poetin | Amerika | Rusland | Koronavirus
Hanks en sy vrou terug in VSA ná virus-isolasie